El Reglament (UE) 1234/2007, del Consell de 22 d'octubre, pel qual es crea una organització comuna de mercats agrícoles i s'estableixen disposicions específiques per a determinats productes agrícoles, modificat pel Reglament (CE) 13/2009, recull la concessió d'una ajuda comunitària per a la distribució de fruites i hortalisses als alumnes de centres escolars amb la finalitat d'estimular el consum i crear hàbits de consum més saludables.
A l'article 103 octies bis, apartat 2 de l'esmentat Reglament s'estableix que els Estats membres hauran d'adoptar mesures d'acompanyament necessàries per garantir l'eficàcia del Pla de consum de fruita a les escoles.
La normativa comunitària estableix que les mesures d'acompanyament no es beneficien de l'ajut de la Unió Europea i preveu que els Estats membres podran concedir ajuts pel seu finançament.
La Llei 38/2003, de 17 de novembre, estableix el procediment de concessió i gestió de les subvencions i determina que la proposta de concessió es formularà a l'òrgan concedent per un òrgan col·legiat.
En aquest sentit, valorada la conveniència de promoure el consum de fruites i hortalisses i aconseguir instaurar entre el jovent hàbits alimentaris més saludables, l'objectiu d'aquesta Ordre és convocar els ajuts per promoure l'organització i el desenvolupament de les mesures d'acompanyament que requereix la normativa comunitària per garantir l'execució del Pla de Consum de Fruita a les escoles i establir la composició de l'òrgan col·legiat que valorarà les sol·licituds i proposarà la concessió a l'òrgan instructor.
D'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Alimentació, Qualitat i Indústries Agroalimentàries i, en ús de les atribucions que m'han estat conferides,
1.1 Convocar, en règim de concurrència competitiva, els ajuts destinats a promoure l'organització i el desenvolupament de determinades mesures d'acompanyament per donar suport al subministrament de fruita a les escoles, dins el marc del Pla de Consum de Fruita a les escoles del curs escolar 2011-2012.
1.2 Les subvencions que preveu aquesta convocatòria es regeixen per les bases reguladores que consten a l'annex de l'Ordre AAM/259/2011, de 3 d'octubre (DOGC núm. 5982, de 11.10.2011) i per la normativa general de subvencions.
2.1 Les sol·licituds d'ajut s'han de formalitzar d'acord amb l'establert a l'apartat 7.5 de les bases reguladores.
El termini màxim per a la presentació és d'un mes des de l'endemà de la publicació de l'Ordre al Diari Oficial de la Generalitat de Catalunya.
2.2 La sol·licitud de pagament d'aquest ajut és única i s'ha de presentar un cop executades totes les activitats i com a molt tard el 20 de juliol de 2012.
2.3 La dotació màxima de les subvencions previstes en aquesta convocatòria és de 50.000,00 euros, amb càrrec a la partida pressupostària AG06/D/482000100/6130/0000 del pressupost de la Generalitat de Catalunya de l'any 2012.
2.4 L'òrgan instructor dels expedients d'ajut és el Servei de Regulació de Mercats Agroalimentaris.
2.5 L'òrgan competent per emetre la resolució és el/la director/a general d'Alimentació, Qualitat i Indústries Agroalimentàries.
A efectes d'aquest ajut, es nomena una Comissió de valoració que serà l'òrgan col·legiat encarregat de valorar les sol·licituds de subvenció, formada pel subdirector/a d'Indústries Agroalimentàries, el subdirector/a general d'Agricultura i el/la cap del Servei de Regulació de Mercats Agroalimentaris.
2.6 El termini màxim per resoldre de manera motivada i notificar la resolució expressa a la persona sol·licitant serà de tres mesos, a comptar des de la data de presentació de sol·licitud.
2.7 Contra la resolució del/de la director/a general d'Alimentació, Qualitat i Indústries Agroalimentàries, que no exhaureix la via administrativa, es podrà interposar recurs d'alçada davant del/de la conseller o consellera d'Agricultura, Ramaderia, Pesca, Alimentació i Medi Natural en el termini d'un mes a comptar a partir de l'endemà de la notificació de la resolució, sense perjudici que es pugui interposar qualsevol altre que es consideri adient.
En cas de silenci administratiu el recurs d'alçada davant el conseller o la consellera d'Agricultura, Ramaderia, Pesca, Alimentació i Medi Natural es podrà interposar en el termini de tres mesos a comptar a partir de la data en què s'exhaureixi el termini per a resoldre i notificar tal com estableix l'apartat anterior.
2.8 Els ajuts concedits es faran públics en el web http://www.gencat.cat/daam/ajuts/, fent ús dels mitjans electrònics establerts, i s'exposaran en el tauler d'anuncis de les dependències del DAAM.
Es faculta la Direcció General d'Alimentació, Qualitat i Industries Agroalimentàries perquè dicti les instruccions complementàries que calguin per promoure i facilitar l'aplicació d'aquesta Ordre.
Barcelona, 21 de febrer de 2012